钦定古今图书集成/明伦汇编/官常典/第092卷 > 申恭裕王德文
## 钦定古今图书集成/明伦汇编/官常典/第092卷 > 申恭裕王德文

按《宋史魏王传》：魏悼王廷美第八子德文，字子矼，淳
化初，授右监门卫将军，累迁滑州观察使、冯翊郡公。
少好学，凡经史百家，手自抄撮，工为辞章。真宗以其
刻励如诸生，尝因进见，戏呼之曰“五秀才。”宫中由是
悉称之。德文本廷美第八子，其兄三人早卒，故德文
于次为第五也。帝封泰山，祀汾阴，幸亳，德文必奏赋
颂，帝每赐诗，辄令属和，数言愿得名士为师友，特命
翰林学士杨亿与之游。亿卒，为诗十章悼之。天圣中，
迁横海军节度观察留后，拜昭武军节度使，易感德、
武胜二军，加同中书门下平章事。仁宗尝称为“五相
公”而不名。庆历四年，宗室王者四人，以德文属祖，且
贤，方汉东平王苍，进封东平郡王，加兼侍中。德文虽
老，嗜学不倦。晚被足疾，不能朝。六年，薨，年七十二。初
得疾，仁宗临视，亲调药饮之。及讣闻，复临哭。赠太尉、
中书令、申王，谥恭裕。子六人：承显，以王后袭封康国
公，官至昭化军节度使。薨，年七十四。赠太尉、乐平郡
王。